Konklusion

= Konklusion  = I gennemgangen og analysen af læringsteorier samt cases med inddragelse af web 2.0 medier, tegner der sig et billede af, at web 2.0 medier i et gennemtænkt didaktisk design vil kunne skabe nye og mere rige muligheder for at etablere læringsforløb, der støtter sig op af en deltagelsestilgang til læring frem for en tilegnelsestilgang, og som kan bidrage til at styrke refleksions-, relations- og meningskompetencen qua web 2.0’s indbyggede muligheder for at interagere med andre, at samarbejde, at skabe relationer, at være selv-producerende og at kunne dele information og viden med andre samt at bruge og genbruge indhold på tværs af forskellige kontekster. Særligt giver web 2.0 medier mulighed for at etablere kollaborative, lærende praksisfællesskaber samt relationer til eksterne faglige praksisfællesskaber og andre kulturelle praksisfællesskaber med værdier og meningsforståelser, som er forskellige fra elevers og studerendes værdier og meningsforståelser. Samtidig kan der identificeres en række indbyggede konflikter i forhold til den læringsforståelse, der ligger implicit i det formelle uddannelsessystem, som i høj grad bygger på en tilegnelsestilgang, hvor fokus er på den individuelle tilegnelse af vidensobjekter, individuel evaluering af den enkeltes præstationer og hvor viden opfattes som kontekstfri. I forhold til de opstillede spørgsmål i problemformuleringen side 9 har de to cases angivet åbenlyse muligheder for at web 2.0 medier kan inddrages i didaktiske designs af undervisningsforløb, som kan mediere nye arbejds- og samarbejdsformer, der kan være relevante og værdifulde metoder for at der sker læring, og ligeledes at web 2.0 medier i en formel læringskontekst kan understøtte udviklingen af vigtige samfundsmæssige kompetencebehov i et globaliseret videnssamfund. De indbyggede potentielle spændinger og modsætninger der eksisterer, kræver imidlertid opmærksomhed fra undervisere og ledelse i det formelle uddannelsessystem, men også og især fra politisk side såfremt man ønsker at sætte handling bag de ambitiøse mål for udvikling af undervisningsforløb og understøtte: ”//læringsforløb, der bygger på åbenhed, fleksibilitet, selvstyring og projektarbejde, [som] kan skabe de nødvendige forudsætninger, for at eleverne klædes på til at kunne tackle deltagelse i et samfund under forandring”.// [|**//[1//**]]

[|[1]]  [1]   Undervisningsministeriet. (2010). //”Faghæfte 48: IT-medier og mediekompetencer i folkeskolen”//. [] //"Web 2.0 i formel læring" v. Kirsten 'Brohuus' Lund// //Blog: [|http://socialmedia.brohuus.dk]//